過紫溪驛讀黄安中中丞留題
作者：劉弇
朝代：宋

paragraphs: 金鑾天仙才，滲漉膚寸管。
由來風騷將，要出江謝遠。
一生忠孝心，倫匹世所罕。
曩聞奉安輿，駕言得茲館。
喜先行輈動，榮入綵衣暖。
他年逝波痛，故國松楸眼。
春暉草心盡，日力烏哺短。
銀鈎壁間字，刺落歸粉板。
捉衿來孰復，如渴釂斝琖。
顧我幺麽姿，辱公披沙揀。
波瀾泝沿闊，藻火止覘矕。
公今青雲上，功業壯圖滿。
此詩落人間，鼎味纔一臠。